Nr. ................/.......................2023

**REFERAT DE APROBARE**

**pentru modificarea**

**Ghidului de finanțare a**

**Programului privind casarea autovehiculelor uzate**

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de ordin pentru modificarea Ghidului de finanţare a Programului privind casarea autovehiculelor uzate, aprobat prin Ordinul ministrului mediului, apelor şi pădurilor nr. 2.261/2022.***

**Baza legală a proiectului de ordin supus aprobării** o constituie prevederile art. 13 alin. (1) lit. a) și alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare. Potrivit art. 13 alin. (4) din actul normativ menționat, ” *Condiţiile de finanţare a proiectelor şi/sau programelor pentru protecţia mediului prevăzute la alin. (1) lit. a)-l), n), q)-s), u), w) -y), cc), dd) şi ff) se stabilesc prin ghidul de finanţare aferent fiecărui program sau proiect, care se elaborează de Administraţia Fondului pentru Mediu şi se aprobă prin ordin al conducătorului autorităţii publice centrale pentru protecţia mediului.”*

Ghidul de finanțare a Programului privind casarea autovehiculelor uzate a fost aprobat prin Ordinul ministrului mediului, apelor şi pădurilor nr. 2.261/2022, publicat în Monitorul Oficial al României, Partea I, nr. 832 din 24 august 2022.

Ulterior, prin Ordonanța de urgență a Guvernului nr. 125/2022 pentru modificarea şi completarea Ordonanţei de urgenţă a Guvernului nr. 196/2005 privind Fondul pentru Mediu, publicată în Monitorul Oficial al României, Partea I, nr. 922 din 20 septembrie 2022, la articolul 3 din O.U.G. nr. 196/2005 a fost introdus alin. (4^1), potrivit căruia ”*În exercitarea atribuţiilor de la alin. (3) lit. d), Administraţia Fondului poate colabora cu unităţile administrativ-teritoriale sau cu subdiviziunile administrativ-teritoriale ale municipiilor, prin contracte de delegare multianuale încheiate cu acestea, în vederea derulării în comun a proiectelor şi programelor pentru protecţia mediului care au ca beneficiari finali ai finanţării din Fondul pentru mediu persoane fizice*.”

În acest sens, articolul 13^1 nou introdus prin același act normativ, prevede:”*(1)Lista programelor/proiectelor, prevăzute la art. 3 alin. (4^1), care se implementează pe bază de contract de delegare încheiat cu unităţile administrativ-teritoriale sau cu subdiviziunile administrativ-teritoriale ale municipiilor se aprobă prin ordin al ministrului autorităţii centrale pentru mediu, cu consultarea structurilor asociative ale administraţiei publice locale.* Astfel, la data de 29.12.2022 a fost publicat în Monitorul Oficial al României Ordinul ministrului, mediului, apelor și pădurilor nr. 3287/2022 pentru aprobarea Listei programelor care se implementează pe bază de contract de delegare încheiat cu unităţile administrativ-teritoriale sau cu subdiviziunile administrativ-teritoriale ale municipiilor.

Prin prezentul act normativ au fost propuse pentru a fi modificate următoarele prevederi din ghidul de finanțare:

* Modificarea procentului de finanțare acordat în cadrul Programului, 80% AFM și 20% UAT, transpus în lei fiind 2.400 lei AFM și 600 lei UAT;
* Introducerea noțiunii de contribuție proprie, pentru a fi evidențiată suma acordată persoanelor fizice de către UAT;
* Dezvoltarea etapelor programului, astfel încât acestea să fie mai clare pentru persoanele fizice;
* Introducerea termenului de decontare a cererilor de plată de 30 de zile;
* Posibilitatea depunerii lunar a unei cereri de plată;
* Introducerea obligației de a prezenta HCL privind aprobarea sumelor ce fac obiectul contractului de finanțare, la prima cerere de plată;
* Angajamentul persoanei fizice conform căruia nu va achiziţiona un autoturism cu norma de poluare Euro 5 şi/sau inferioară în termen de 3 ani de la primirea stimulentului pentru casare;
* Modificarea pragurilor de finanțare, astfel:

În cadrul unei sesiuni de înscriere, un solicitant poate obţine finanţare pentru cel mult:

1. 50 de autovehicule uzate, pentru UAT cu o populaţie sub 5.000 de locuitori;
2. 100 de autovehicule uzate, pentru UAT cu o populaţie cuprinsă între 5.001 şi 10.000 de locuitori;
3. 500 de autovehicule uzate, pentru UAT cu o populaţie cuprinsă între 10.001 şi 50.000 de locuitori;
4. 1.000 de autovehicule uzate, pentru UAT cu o populaţie cuprinsă între 50.001 şi 200.000 de locuitori;
5. 5.000 de autovehicule uzate, pentru UAT cu o populaţie ≥ 200.001 de locuitori.

Proiectul Ghidului de finanțare, astfel cum îl înaintăm, a fost avizat în ședința Comitetului Director al AFM din 16.02.2023.

Față de cele prezentate, ținând seama de motivele invocate, importanța, scopul şi obiectul acestui program, vă transmitem alăturat, în vederea avizării și aprobării, ***proiectul de ordin pentru modificarea Ghidului de finanțare a Programului privind casarea autovehiculelor uzate,*** ***aprobat prin Ordinul ministrului mediului, apelor şi pădurilor nr. 2.261/2022.***

**PREȘEDINTE,**

**Laurențiu Adrian NECULAESCU**

Șef serviciu Analiză și Avizare DJ,

Andreea Coman

Întocmit,

Emilia Pavel